钦定古今图书集成/理学汇编/文学典/第065卷 > 刘蒙叟
## 钦定古今图书集成/理学汇编/文学典/第065卷 > 刘蒙叟

按《宋史刘熙古传》：“熙古子蒙叟，字道民，乾德中，进士
甲科，历岳、宿二州推官，以所知论荐，授太子中允，知
乾兴，拜监察御史，徙知济州，俄以秦王子德恭判州
事，就命为通判，郡事皆决于蒙叟。迁右补阙，转起居
舍人，户部盐铁判官，再迁屯田郎中，历知庐、濠、滁、汝
四州，迁都官。咸平中，上疏曰：‘陛下已周谅暗，方勤万
务，望崇俭德，遵守前规，无自矜能，无作奢纵，厚三军
之赐，轻万姓之徭，使化育被于生灵，声教加于中外。
且万国已观其始，惟陛下慎守其终，思鲜克之言，戒
性习之渐，则天下幸甚’。”上嘉之，以本官直史馆。车驾
北巡，令知中宫名。表献《宋都赋》，述国家受命建号之
地，宜建都立宗庙。时虽未遑，后卒从之。会诏直史馆
各献旧文，以蒙叟所著为嘉，改职方郎中。景德中，以
足疾拜太常少卿，致仕，卒，年七十三。蒙叟好学，善属
辞，著《五运甲子编、年历》三卷。子宗儒，太子中书；宗弼、
宗诲，并进士及第。